Fl-ewwel tmiem il-ġimgħa ta' Ġunju l-festival Earth Garden jiċċelebra l-10 anniversarju tiegħu, mill-Ġimgħa 3 sal-Ħadd 5 ta' Ġunju 2016, fil-Park Nazzjonali f'Ta' Qali. Il-vjaġġ ta' dan il-festival ta' suċċess jagħmel dan l-avveniment uniku f'Malta. Għall-ewwel darba f'festival ingħaqdu arti, mużika li mhix pop u l-kultura, bil-kuxjenza lejn l-ambjent. F'dawn is-snin il-festival laħaq ħafna miri: tkabbir fl-udjenza, żieda fin-numru ta' artisti internazzjonali u t-titjib fiż-żoni. Dan il-festival huwa l-vuċi favur il-ħarsien tal-ambjent permezz tal-arti, mużika u kultura. Għalhekk, bla dubju, il-festival Earth Garden jibqa' joffri esperjenza unika lil dawk kollha li jogħġobhom jipparteċipaw u jattendu għalih. Għal darb'oħra b'kollaborazzjoni mal-Ministeru għall-Iżvilupp Sostennibli, l-Ambjent u t-Tibdil fil-Klima, intgħażlet it-tema ambjentali għal din l-edizzjoni: Getting Greener. Reuben Spiteri, wieħed mill-fundaturi tal-festival, qal: "Aħna rreferejna għall-festival b'ħafna modi matul l-edizzjonijiet: tlett ijiem ta' xemx, gost u mużika. Fit-tieni edizzjoni tiegħu kien hemm ftit xemx u pjuttost iktar xita, iżda b'mod kostanti l-gost u l-mużika qatt ma ħallewna. Ir-raba' edizzjoni kienet ta' dieqa minħabba t-telfa tal-fundatur ta' dan il-festival, Desmond Vella. Kien difiċċli, imma kien ikun disrispett lejn il-ħabib tagħna kieku ma tellajniex il-festival li kien tant iħobb. Is-slogan favorit tiegħi jibqa' dejjem 'il-festival tal-kuluri' għax huwa verament hekk, mhux biss id-dekorazzjoni imma l-udjenza li tattendi u li flimkien jagħmlu lil dan il-festival uniku." L-edizzjoni tas-sena li għaddiet ta' Earth Garden kienet ikbar u aħjar f'kull aspett. Biex jiġi ċċelebrat kif xieraq l-10 anniversarju ta' dan il-festival se jkun hemm stage wieħed prinċipali – ir-Roots Stage – għall-kunċerti kollha. Dan se jkollu wisa' ta' 22m u fuqu se jsiru wkoll il-kunċerti li fl-edizzjonijiet ta' qabel kienu jsiru fil-Greek Theatre. "Ma' kull edizzjoni jiżdiedu l-isfidi biex inwettqu l-wegħda tagħna li Earth Garden huwa esperjenza u mhux biss avveniment, għalhekk għall-10 edizzjoni qed niffukaw fuq ir-Roots Stage u l-line-up ta' artisti bi stili differenti ta' mużika bħal folk, reggae, ska u world music. Għal darb'oħra l-istage se jkun vetrina ta' kunċerti li se jattira udjenza internazzjonali saħansitra akbar mis-snin ta' qabel," qal Howard Keith, membru ieħor tat-tim organizzattiv. It-tneħħija tal-Greek Theatre bħala parti mill-areas tal-Festival bl-ebda mod ma tfisser li se jonqsu l-kunċerti. Earth Garden dejjem kien pjattaforma għall-artisti lokali, speċjalment dawk ġodda li għandhom l-opportunità li jaqsmu stage ma' artisti lokali stabbiliti u artisti internazzjonali li huma rinomati fil-qasam tagħhom. Ta' min isemmi li mix-xena lokali se jieħdu sehem Brikkuni, Tribali u Etnika; u mix-xena internazzjonali nsibu lil Neville Staple, Nicky Bomba & Malta Ska Orchestra u Tape Five. Bħall-edizzjonijiet ta' qabel se jkun hemm ukoll l-Electronic Sphere, Camping Area, Why Not? Jamming Area, Ethnic Market, Holistic Area, Art Square, Enchanted Forest, u Workshops & Healing Area. L-aspett ambjentali jibqa' punt importanti fi ħdan il-festival. Is-sena li għaddiet waqt il-festival ġew iffrankati kważi 4000kg ta' skart. Earth Garden Festival 2016 se jkun l-aħjar edizzjoni s'issa u żgur m'għandux jintilef!